钦定古今图书集成/明伦汇编/氏族典/第040卷 > 《凌迪知万姓统谱》 > 庞师古
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞师古

按《五代史庞师古传》：“师古，曹州南华人也。初名从梁
太祖镇宣武初，得马五百匹为骑兵，乃以师古将之。
从破黄巢、秦宗权，皆有功。太祖攻时溥未下，留兵属
师古守之。师古取其宿迁，进屯吕梁。溥以兵二万出
战，师古败之，斩首二千级。孙儒逐杨行密，取扬州，淮
南大乱。太祖遣师古渡淮攻儒，为儒所败。是时，朱珍”、
李唐宾已死，师古与霍存分将其兵。郴王友裕攻徐
州，朱瑾以兵救时溥，友裕败溥于石佛山，瑾收馀兵
去。太祖以友裕可追而不追，夺其兵以属师古，攻破
徐州，斩溥。太祖表师古徐州留后。梁兵攻郓州，临济
水，师古彻木为桥，夜以中军先济，朱宣走中都，见杀。
太祖已下兖、郓，乃遣师古与葛从周攻杨行密于淮
南，师古出清口，从周出安丰。师古自其微时事太祖，
为人谨甚，未尝离左右。及为将，出兵必受方略以行，
军中非太祖命不妄动。师古营清口，地势卑，或请就
高为栅，师古以非太祖命，不听。淮人决水浸之，请者
告曰：“淮人决河，上流水至矣。”师古以为摇动，士卒，立
斩之。已而水至，兵不能战，遂见杀。